IN GEREGTIGHEID EN HEILIGHEID – AL DIE DAE VAN ONS LEWE - Afrikanervolksparty
IN GEREGTIGHEID EN HEILIGHEID – AL DIE DAE VAN ONS LEWE
Gepubliseer op 06 Augustus 2017 | Geskryf deur Hannes Ollewagen | | Trefslae: 1100
"dat ons, verlos uit die hand van ons vyande, Hom sonder vrees kan dien, in heiligheid en geregtigheid voor Hom, al die dae van ons lewe." (:74&75).
Die Afrikaanse spreekwoord stel dit dat 'n persoon sy brood aan albei kante gebotter wil hê. Die meeste van ons weet egter dat die lewe van 'n mens eis om uiteindelik maar te besluit oor watter kant van jou broodjie jy dit gebotter wil hê, want dit sal nie aan beide kante kan wees nie.
Baie mense is egter ook nie bereid om 'n volkome oorgawe aan God te maak nie, want daar is soms dinge in die wêreld wat maar net te aanloklik is. Dink maar aan daardie rykdom wat 'n persoon verkry of instandhou deur 'n paar ongewone praktyke te volg. En om die genot van die rykdom te verloor is dalk net 'n bietjie te veel gevra om my volkome aan die Here te wy. Sê nou net dat Jesus dit van my sou verwag wat hy van die ryk jongman in Markus 10 verwag het. "...gaan verkoop alles wat jy het, en gee dit aan die armes, en jy sal 'n skat in die hemel hê; kom dan hier, neem die kruis op en volg My." (:21). Miskien is die les uit Lukas 19:8 vir my te duidelik en daarom is ek versigtig om die Here met volle oorgawe te dien, omdat ek weet dat dit moontlike opoffering van my sal vra. "...Here, kyk, die helfte van my goed gee ek vir die armes; en as ek van iemand iets afgepers het, gee ek dit vierdubbel terug."